**BERETNING FOR 2022, BORNHOLMS CENTER FOR KUNSTHÅNDVÆRK - GRØNBECHS GÅRD**

**Af Lene Feldthus Andersen**

**d. 10. maj 2023**

**2022 var endnu et godt år**

2022 var endnu et godt år for Bornholms Center for Kunsthåndværk her på Grønbechs Gård. Det var et år kendetegnet af både fastholdelse af gode traditioner og relationer - og skabelse og igangsætning af en hel del nyt.

Og det er jo, hvad man både forventer og håber på, når man får nye kræfter ind i organisationen. For mens vi i slutningen af 2021 sagde farvel til Mai Ørsted der i mange år har ledet stedet med meget stor succes, så kunne vi også starte 2022 med at sige goddag og hjertelig velkommen til Lene Havtorn som centrets nye leder. Og det har føjet ny energi og nye ideer til organisationen.

**Nyt i organisationen**

Fx er vores mange engagerede frivillige omdøbt til frivillige værter i anerkendelse, men også understregning af, at det jo lige præcis er ”vært”, man er, når man som frivillig tager sig af vores publikum og besøgende. Og med det er fulgt nye aktiviteter for de frivillige værter for at sikre, at de føler sig hjemme i rollen og på stedet og kan bruge værktøjerne der hører med rollen. Jeg havde selv fornøjelsen af at være med på sommerens udflugt, hvor vi tog rundt til andre steder på øen der sælger kunsthåndværk for at opleve forskellige koncepter og måder at formidle og sælge kunsthåndværk.

Jeg vil gerne sige tak til alle vores 35 frivillige værter og den tid – uanset dens omfang - og det engagement, I ligger i Bornholms Center for Kunsthåndværk. Vi kunne ikke klare os uden jer.

Vi opfatter og formidler nu også os selv som galleri, hvilket understreger, at vi både er et udstillings- og et salgssted for kunsthåndværk. Og for nylig har vi skiftet navn til Bornholms Center for Kunsthåndværk - Grønbechs Gård. Nogle vil måske indvende, at alt det her med at skifte betegnelser eller navn bare er fernis. Men de ord, man bruger, har betydning for at bygge fælles identitet og for kommunikationen til omverdenen af, hvad man er og hvad man laver. Vi synes, vi med de her ændringer rammer mere rigtigt.

**Butik og café**

Vi har også ændret koncept for butikken og caféen. I stedet for at søge ekstern hjælp til caféen, er der lavet et simplere koncept med én slags kaffe, som så til gengæld serveres i en valgfri kop eller et krus af en bornholmsk keramiker (hvilken kunsthåndværker mon smager bedst?) og med lette petit fours til, hvis man vil have lidt sødt. Og til en pris som er tilgængelig. Det begrænser spild, forenkler arbejdet og øger salget.

Et butiksudvalg fastlagde i 2022 nyt koncept og nye retningslinjer for butikken. Vi har ikke længere egne varer i butikken, kun varer produceret af kunsthåndværkere, hjemhørende på Bornholm – eller af udstillere på centret. Vi har øget antallet af kunsthåndværkere i butikken med ca. 50% og tilbagemeldingerne fra kunsthåndværkerne ift. salget er meget positivt, hvilket også er med til at få flere til at være interesseret i at have varer i vores butik. Det er ikke bare godt for kunsthåndværkerne og os, men også for vores besøgende der møder et større udvalg.

**Årets udstillinger**

Den helt centrale aktivitet på Bornholms Center for Kunsthåndværk på Grønbechs Gård er selvfølgelig udstillingerne og formidlingen af dem. Der kunne vi igen i 2022 byde på et meget varieret og spændende udstillingsprogram med hele 15 forskellige udstillinger med alt fra klassiske materialer som keramik og glas over metal, tekstil og træ til en blanding af alt muligt i centrets første udstilling med fokus på genanvendelse ifa. upcycling. Også i forhold til teknikker præsenterede udstillingerne publikum for nye oplevelser og opdagelser, fx gennem broderi i stor skala og farverig marmorering af træ.

Det absolutte højdepunkt var selvfølgelig ACABs 20-års jubilæumsudstilling Mesterværker, hvor publikum fik mulighed for at gætte sig frem til et mesterværk fra henholdsvis tidligt og mere nyligt i et udvalg af ACAB’ers karriere. Jubilæumsudstillingen var sammenfaldende med vores eget 20-års jubilæum.

I 2022 indførte vi to ugentlige gratis rundvisninger i udstillingerne. De har været velbesøgte og giver de besøgende mulighed for at få en lille ekstra dimension og indsigt i det udstillede kunsthåndværk og kunstnerne bag.

Tak til alle udstillere og jer der har hjulpet med at designe og sætte udstillingerne op, for samarbejdet i 2022. Det har været en udsøgt fornøjelse at opleve resultaterne.

**Begivenheder og nye aktiviteter**

Udover fejring af vores og ACABs 20-årsjubilæum var vi også med i den samlede markering af Bornholms stærke position som World Craft Region, da Bornholm Craft Weeks åbnede for anden gang og Bornholms Center for Kunsthåndværk havde æren af at lægge hus til den officielle åbning. Med dette års Bornholm Craft Weeks blev også ideen om en konkurrence om et årligt samlerobjekt, Craft Weeks Object, ført ud i livet. Konkurrencens objekter kunne man se og stemme på her. Det blev et tilløbsstykke og efter over 700 afgivne stemmer i løbet af de seks Crafts uger, kunne årets vinder, Maj-Britt Zelmer Olsen kåres her på Grønbechs Gård. Og selvfølgelig kan man også købe et af de blot 100 eksemplarer af Craft Weeks Object 2023 her i vores butik.

Bornholmsmesterskabet i drejning blev introduceret i 2022 og afholdt her på Bornholms Center for Kunsthåndværk, Grønbechs Gård med transmission på TV2Bornholm. Igen en begivenhed der tiltrak et stort publikum og festligholdt keramikhåndværket på en ny måde. Efter tre runder blandt de fem kombattanter, løb keramiker Simon Lund Koefoed af med den samlede sejr og blev den første Bornholmsmester i drejning.

Noget tyder på, at TV2Bornholm med dét, fik øjnene op for centrets dejlige rammer. For året blev rundet af med, at vi lagde kulisse til både Kulturkavalkaden og Nyhedskavalkaden 2022. En dejlig markering af, at vi er et åbent hus, som vi gerne vil give alle bornholmere et indblik i.

Året sluttede vi af med endnu en ny egen aktivitet, julemarked. Og endnu engang blev vi mødt af velvilje med et pænt antal gæster og årets sidste salgsboost.

Så 2022 blev et år, hvor nye traditioner blev skabt, alle med det formål at fremme interessen og forståelsen for kunsthåndværk – udover ganske enkelt at fejre det! Og slå fast, at Grønbechs Gård er Bornholms Center for Kunsthåndværk. Traditioner, som vi ønsker at være med til at videreføre.

**Samarbejde og et åbent hus**

Mange af disse aktiviteter udspringer af vores gode samarbejder og relationer – fra de helt nære her i vores lokalområde i Hasle til selvfølgelig hele Bornholm og også længere ud.

Vi har en ambition om, at Bornholms kunsthåndværkere føler, at Bornholms Center for Kunsthåndværk er deres hus. Med opbakningen til butikken, udstillinger, arrangementer og på det organisatoriske plan i vores bestyrelse og udvalg, oplever vi at være godt på vej i den retning.

Bornholms Center for Kunsthåndværk på Grønbechs Gård skal være et åbent hus og sted, kendetegnet af tilgængelighed, glæde og imødekommenhed uden at tilsidesætte seriøsitet og dedikation i det, vi gør. Vi håber, det er det, man oplever som besøgende, frivillig vært, nabo, udstiller, samarbejdspartner eller sponsor og vi vil gerne takke alle vores samarbejdspartnere for i 2022 at have bidraget med ideer, ressourcer og indhold. Vi glæder os så meget til at fortsætte det hele her i 2023.

**FAKTAARK OM BORNHOLMS CENTER FOR KUNSTHÅNDVÆRK – GRØNBECHS GÅRD: ÅRET I TAL**

Besøgende:

23.000 gæster igennem døren, heraf har 7.600 besøgt udstillingerne.

Udstillinger:

15, heraf 7 med kunsthåndværkere fra Bornholm og de øvrige 8 med kunsthåndværkere fra både ind- og udland.

Økonomi:

Omsætning 1.103.228 kr., heraf 448.543 kr. i tilskud fra BRK og andre bidragsydere (se liste).

Medlemmer:

Ca. 300.

Mediedækning:

Nævnt 106 gange i artikler.

Bidragsydere:

Bornholms Regionskommune

Sparekassen Bornholms Fond

Bornholms Brand

Destination Bornholm

Hasle Udviklingsråd

Bornholms Kulturuge

Bornholms internationale gadeteater festival

Bornholms tilflytterservice

CRT

Skoletjenesten på Bornholm

Makers Island

Cerama Keramik

TV2 Bornholm

Molly-netværket